ΓΡΑΠΤΗ ΕΡΩΤΗΣΗ P-3529/98

υποβολή: Mirja Ryynänen (ELDR) προς την Επιτροπή

(13 Νοεμβρίου 1998)

Θέμα: Ολλανδικό νομοσχέδιο σχετικά με την πιστοποίηση ξυλείας και προïόντων ξυλείας

Η Κάτω Βουλή της Ολλανδίας θέσπισε νομοθετική πρωτοβουλία σχετικά με την υποχρεωτική επισήμανση της ξυλείας και των προϊόντων ξυλείας, ανάλογα με τον τρόπο παραγωγής της ξυλείας. Σύμφωνα με την εν λόγω πρωτοβουλία η ξυλεία η οποία, αποδεδειγμένα, έχει παραχθεί με βάση τις αρχές της αειφόρου ανάπτυξης καθώς και τα προϊόντα που κατασκευάζονται από τέτοια ξυλεία πρέπει να επισημαίνονται με πράσινο σήμα ενώ όλα τα άλλα λαμβάνουν ερυθρό σήμα.

Οι εθνικές ρυθμίσεις στο πλαίσιο της ενιαίας αγοράς εφαρμόζονται εντός του λειτουργικού πλαισίου που θεσπίζει η Συνθήκη της Ρώμης και ένας από τους αναγραφομένους στόχους είναι η ελεύθερη κυκλοφορία εμπορευμάτων μέσα στην εσωτερική αγορά. Η υποχρεωτική επισήμανση των προϊόντων ξυλείας αντιβαίνει σε αυτούς τους στόχους, εφόσον αυτές οι προδιαγραφές δεν επιβάλλονται μέσω της κοινοτικής νομοθεσίας.

Η προτεινόμενη επισήμανση θα συνιστούσε όχι μόνο εμπόδιο για τις εμπορικές συναλλαγές και μορφή δυσμενούς μεταχείρισης αλλά θα τοποθετούσε την ξυλεία σε λιγότερο ευνοϊκή θέση σε σύγκριση με άλλα υποκατάστατα. Επιπλέον, ο υποχρεωτικός χαρακτήρας της πρότασης θα μπορούσε να οδηγήσει σε διακρίσεις στο εμπόριο ξυλείας εις βάρος των μικροϊδιοκτητών δασών λόγω του υψηλού κόστους.

1. Τί προτίθεται να πράξει η Επιτροπή, προκειμένου να διασφαλισθεί ότι δεν θα τεθεί σε εφαρμογή η προτεινόμενη στην Ολλανδία επισήμανση με οικολογικό σήμα η οποία αντιβαίνει στους στόχους της ενιαίας αγοράς;

2. Τί προτίθεται να πράξει η Επιτροπή προκειμένου να διασφαλισθεί ότι οι καταναλωτές θα έχουν πρόσβαση σε σωστή ενημέρωση όσον αφορά το ιστορικό κάθε τέτοιου οικολογικού σήματος; Για παράδειγμα, στην προαναφερθείσα περίπτωση, το ερυθρό σήμα δεν σημαίνει ότι η ξυλεία προέρχεται από δασική περιοχή όπου ασκείται κακώς η υλοτομία.

3. Τί προτίθεται να πράξει η Επιτροπή προκειμένου να διασφαλισθεί ότι τα προϊόντα που προέρχονται από φυσικώς ανανεώσιμα δάση στα οποία χρησιμοποιούνται μέθοδοι αειφόρου καλλιέργειας καθώς και οι λεγόμενες παρθένες ίνες δεν θα υποστούν, μέσω οικολογικών σημάτων και ρυθμίσεων ανακύκλησης διακρίσεις, στα κράτη μέλη της ΕΕ;

Απάντηση του κ. Bangemann εξ ονόματος της Επιτροπής

(21 Δεκεμβρίου 1998)

1. Στις 17 Ιουλίου 1998 οι ολλανδικές αρχές κοινοποίησαν στο πλαίσιο της οδηγίας 83/189/EOK για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών(1), όπως παγιώθηκε από την οδηγία 98/34/EK(2) - ένα σχέδιο νόμου (κοινοποίηση αριθ. 98/319/NL) που τροποποιεί το νόμο για την προστασία του περιβάλλοντος όσον αφορά την ξυλεία που έχει παραχθεί με βάση τις αρχές της αειφόρου ανάπτυξης. Μετά από ανάλυση του εν λόγω σχεδίου, η Επιτροπή διατύπωσε αιτιολογημένη γνώμη βάσει των άρθρων 30 και εφεξής της Συνθήκης ΕΚ και παρατηρήσεις, σύμφωνα με τα άρθρα 9 και 8 αντιστοίχως της ως άνω οδηγίας. Κατόπιν της κοινοποίησης της αιτιολογημένης γνώμης, οι Κάτω Χώρες οφείλουν να αναβάλουν την έγκριση του σχεδίου τεχνικού κανονισμού για έξι μήνες από την ημερομηνία της κοινοποίησης (η προθεσμία λήγει επομένως στις 18 Ιανουαρίου 1999), και να ενημερώσουν την Επιτροπή για τα μέτρα που σκοπεύουν να λάβουν λαμβάνοντας υπόψη την εν λόγω γνώμη. Η Επιτροπή αναμένει προς το παρόν την απάντηση και θα λάβει τα απαραίτητα μέτρα εάν η απάντηση δεν είναι ικανοποιητική.

2. Η Επιτροπή αξιολογεί τα συστήματα πιστοποίησης των δασών και επισήμανσης των δασικών προϊόντων αναλόγως του ρόλου τους στην προώθηση της αειφόρου διαχείρισης των δασών και των πληροφοριών που παρέχουν στους καταναλωτές. Κατά την αξιολόγηση λαμβάνει φυσικά υπόψη το γεγονός ότι τα εν λόγω συστήματα πρέπει να είναι συμβατά με τους κανόνες της Συνθήκης και τις διεθνείς υποχρεώσεις της Κοινότητας, ειδικότερα τις υποχρεώσεις της στο πλαίσιο του Παγκόσμιου Οργανισμού Εμπορίου.

3. Όσον αφορά το ευρωπαϊκό οικολογικό σήμα, τα οικολογικά κριτήρια για το χαρτί γραφής (απόφαση της 16ης Ιουλίου 1996) απορρέουν από τις αρχές και τα μέτρα που διατυπώθηκαν κατά την Διάσκεψη Υπουργών του Ελσίνκι σχετικά με την προστασία των ευρωπαϊκών δασών. Τα κριτήρια για τα απορροφητικά χαρτιά οικιακής χρήσης (απόφαση της 7ης Ιανουαρίου 1998) λαμβάνουν επίσης υπόψη την αειφόρο διαχείριση των δασών καθώς αναφέρονται τόσο στη διάσκεψη του Ελσίνκι όσο και, όσον αφορά τα δάση εκτός Ευρώπης, στις σχετικές εργασίες σε διεθνές πλαίσιο (Επιτροπή για την Αειφόρο Ανάπτυξη (SDC), Διεθνής Οργανισμός Τροπικής Ξυλείας (ITTO), Πρόγραμμα των Ηνωμένων Εθνών για το Περιβάλλον (UNEP), Οργανισμός Επισιτισμού και Γεωργίας των Ηνωμένων Εθνών (FAO)). Συνεπώς, τα προϊόντα που παράγονται από ξυλεία η οποία έχει παραχθεί με βάση τις αρχές της αειφόρου ανάπτυξης δεν αποτελούν αντικείμενο διακρίσεων λόγω της επίθεσης του ευρωπαϊκού οικολογικού σήματος.

(1) ΕΕ L 109 της 26.4.1983.

(2) ΕΕ L 204 της 21.7.1998.